Kolm aastat hiljem - sama ajakiri, sama katse, veidi teistsugused meetodid. Eelmise nädala PNAS avaldas Siok`i ja kolleegide artikli, kus täpselt sama katse, mis Gilbert et al. töös, viidi läbi fMRI-masinas. Autoritel õnnestus esimese artikli tulemusi korrata. Lisaks sellele näitasid nad, et käitumuslikele andmetele vastavad muutused toimuvad ka aju aktiivsuses. Parema nägemisvälja ja erineva keelekategooria  värvide puhul mõõdeti tugevamat aktiivsust nii keelt töötlevates piirkondades, kui ka varase visuaalse töötlusega seotud piirkondades (V2/3). Eriti ilusaks teeb selle tulemuse just see, et mõjutatud olid varajased visuaalsed töötluskeskused - see annab tõepoolest põhjust arvata, et keel mõjutab tõepoolest taju ja teadvust, mitte (ainult) otsustusprotsesse.